DA Den Europæiske Unions Tidende C 53/9

KOMMISSIONENS AFGØRELSE

af 21. februar 2012

om nedsættelse af ekspertgruppen om EU-politik på det strafferetlige område

2012/C 53/05

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde, og

ud fra følgende betragtninger:

(1) I henhold til traktatens artikel 67, stk. 3, bestræber Unionen sig på at sikre et højt sikkerhedsniveau ved hjælp af foranstaltninger til forebyggelse og bekæmpelse af kriminalitet og om nødvendigt indbyrdes tilnærmelse af medlemsstaternes straffelovgivning.

(2) I meddelelsen fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget af 20. september 2011»På vej mod en EU-politik på det strafferetlige område: Strafferetlig lovgivning til sikring af en effektiv gennemførelse af EU's politikker« (1) understreges betydningen af at udvikle en sammenhængende og konsekvent EU-politik på det strafferetlige område, der bør bistås ved hjælp af diskussioner i en ekspertgruppe.

(3) Det er derfor nødvendigt at nedsætte en gruppe af eksperter på området for EU-lovgivning på det strafferetlige område og definere dens opgaver og struktur.

(4) Gruppen skal bistå Kommissionen i udviklingen af EU's politik på det strafferetlige område og rådgive om alle relaterede spørgsmål. Gruppen skal også rådgive om indsamlingen af dokumentation til brug af vurderingen, om EU-foranstaltninger på det strafferetlige område er nødvendige for at sikre den effektive gennemførelse af en EU-politik.

(5) Gruppen bør bestå af op til 20 højtkvalificerede eksperter, der udnævnes personligt, og som afspejler en afbalanceret repræsentation med hensyn til faglig baggrund og geografisk oprindelse.

(6) Medlemmernes mandat bør vare tre år og bør kunne fornys.

(7) Der bør fastsættes regler for gruppemedlemmernes videregivelse af oplysninger.

(8) Alle personoplysninger, der vedrører gruppens medlemmer, bør behandles i overensstemmelse med Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (2) —

VEDTAGET FØLGENDE AFGØRELSE:

Artikel 1

Genstand

Herved nedsættes Ekspertgruppen om EU-politik på det strafferetlige område, i det følgende benævnt »gruppen«.

Artikel 2

Opgaver

Gruppens opgave er at rådgive Kommissionen om materiel strafferet i forbindelse med udviklingen af en EU-politik på det strafferetlige område. Dette omfatter navnlig rådgivning om ethvert juridisk spørgsmål, der kan opstå i denne forbindelse, og henviser også til indsamling af dokumentation til i samråd med eksisterende grupper af eksperter på de berørte områder at vurdere, om EU-foranstaltninger på det strafferetlige område er nødvendige for at sikre den effektive gennemførelse af en EU-politik.

Artikel 3

Høring

Kommissionen kan høre udvalget om alle spørgsmål vedrørende udvikling af en EU-politik på det strafferetlige område.

Artikel 4

Medlemskab — udnævnelse

1. Gruppen sammensættes af op til 20 medlemmer. Medlemmerne er personligt udnævnte enkeltpersoner.

2. Medlemmerne udnævnes af generaldirektøren for Generaldirektoratet for Retlige Anliggender blandt specialister med særlig kompetence inden for det strafferetlige område. Proceduren for udnævnelse af medlemmerne skal forløbe således, at der sikres et fagligt højt niveau og så vidt muligt en rimelig ligevægt med hensyn til kompetencer, geografisk oprindelse og køn under hensyntagen til ekspertgruppens særlige opgaver og den form for ekspertise, der er brug for.

3. Gruppen omfatter eksperter fra videnskabs- og forskningsinstitutioner og aktører inden for retsvæsenet.

4. Medlemmerne udnævnes personligt for en treårig periode. Ved at acceptere at være medlemmer af gruppen forpligter de sig til at handle uafhængigt og ud fra almene samfundshensyn. Skulle der opstå en interessekonflikt i forbindelse med en ekspert, kan Kommissionens tjenestegrene udelukke denne ekspert fra gruppen eller fra et bestemt møde, eller de kan beslutte, at den pågældende ekspert skal afholde sig fra at diskutere det pågældende punkt på dagsordenen. Gruppemedlemmerne varetager deres hverv, indtil de afløses eller deres mandat udløber. Mandatet kan fornyes.

5. Medlemmer, som ikke længere er i stand til at bidrage effektivt til gruppens arbejde, som træder tilbage, eller som ikke overholder bestemmelserne i denne artikels stk. 3 eller i traktatens artikel 339, kan udskiftes i den resterende del af deres mandatperiode.

6. Navnene på gruppens medlemmer offentliggøres i registret over Kommissionens ekspertgrupper og andre lignende enheder (i det følgende benævnt »registret«) og på webstedet for Generaldirektoratet for Retlige Anliggender. Medlemmernes personoplysninger indsamles, behandles og offentliggøres i overensstemmelse med forordning (EF) nr. 45/2001.

Artikel 5

Funktion

1. En repræsentant for Kommissionen er formand for gruppen.

2. Efter aftale med Kommissionen kan der nedsættes undergrupper til at undersøge specifikke spørgsmål på grundlag af et af gruppen fastlagt mandat. Sådanne undergrupper opløses, når deres mandat er opfyldt.

3. Kommissionens repræsentant kan invitere eksterne eksperter med specifik viden om et emne på dagsordenen til at deltage på ad hoc-basis i gruppens eller undergruppens arbejde. Kommissionens repræsentant kan desuden give observatørstatus til enkeltpersoner og organisationer, som defineret i regel 8, stk. 3, i de horisontale regler om ekspertgrupper og kandidatlande.

4. Medlemmerne af gruppen samt de indbudte eksperter og observatører skal overholde reglerne om behandling af fortrolige oplysninger, som følger af traktaterne og gennemførelsesbestemmelserne hertil, samt Kommissionens sikkerhedsforskrifter vedrørende beskyttelse af EU's klassificerede oplysninger i bilaget til Kommissionens afgørelse 2001/844/EF/EKSF/Euratom (3). Hvis de tilsidesætter disse forpligtelser, kan Kommissionen træffe relevante foranstaltninger.

5. Kommissionen varetager gruppens sekretariatsopgaver.

6. Gruppen kan selv fastsætte sin forretningsorden på grundlag af standardforretningsordenen for ekspertgrupper.

7. Kommissionen offentliggør relevante oplysninger om gruppens aktiviteter enten i registret eller via et link fra registret til et særligt websted.

Artikel 6

Mødeudgifter

1. Der ydes ikke vederlag for det arbejde, der udføres af deltagerne i forbindelse med gruppens aktiviteter.

2. Medlemmernes rejse- og opholdsudgifter i forbindelse med gruppens aktiviteter refunderes af Kommissionen i overensstemmelse med de i Kommissionen gældende bestemmelser.

3. Disse udgifter refunderes inden for rammerne af de disponible midler, der afsættes til formålet som led i den årlige procedure for tildeling af ressourcer.

Artikel 7

Ikrafttræden

Denne beslutning træder i kraft på dagen for offentliggørelsen i Den Europæiske Unions Tidende.

Udfærdiget i Bruxelles, den 21. februar 2012. På Kommissionens vegne Viviane REDING Næstformand

(1) COM(2011) 573 final.

(2) Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (EFT L 8 af 12.1.2001, s. 1).

(3) Kommissionens afgørelse af 29. november 2001 om ændring af dens forretningsorden (EFT L 317 af 3.12.2001, s. 1).